
PJESMA 
Mnogo je riječi, mnogo riječi,

ali sred svih je jedna;

usred svijeta

tako sama kao ta

uistinu nije nijedna, nijedna.

Kao drozd na Kras

u lakom letu doleprša 

u jesenji čas,

na ledini, iza borova

navikne se na pustoš krša.

Lovački pucnji odjekuju na ledini,

gledaj, sad će ga ustrijeliti.

Po što si došla, misli, na Kras

u ovaj turobni jesenji čas?

Pucnji se gube u daljini…  

JESEN 
Sitna kiša rosi,

bijeli su kraški puti,

sivo je rano jutro.

Bor, bor ne šumi,

kamo taj put vodi?

Sivo je rano jutro.

Drozd se probudi,

zaleprša, uzleti.

Sivo je rano jutro.

BALADA 
U jesenji tihi čas

doletje drozd 

na Kras.

U polju

nikoga više,

samo on

leti

preko ledine.

I samo ga lovac 

prati…

Pucanj u tišinu;

tanak curak krvi;

drozd
osta ležati, ležati.

JEDNOSTAVNE RIJEČI 
Volim te jednostavne riječi

naših kraških seljaka,

volim ih, o, više ih volim

od vas, gradaskih pjesnika.

Kao da vidim predio jasno

nad tihom zelenom dolinom,

kao da vidim stijene i borove

koji stražare nad dolinom.

Volim njihovu oštru tišinu;

poput hrapavih ruku

zovu me neprestano tamo,

izgubljeno dijete…

O, ZLATNI VEČERNJI OBLACI 
O, zlatni večernji oblaci,

blistavi u lomačama zlatnoognjenim,

kao da upijate

u sebe sumrak,

kao da gasite

upaljeno zlato, -

O, zlatni večernji oblaci,

gledam vas i bogat sam;

pa što, ako tog trena ugasnete,

što, ako u crni bezdan utonete.

Vidio sam u vama ona vječni žar,

vidio u vama onaj vječnog života dar,

što, ako u bezdan utonete!

TIHA MISAO ZABLJESNULA

Tiha misao zabljesnula
nad večernjim krajem,

duša odbljesnula

zlatnim sjajem.

Tiha – kuda otišla je

duša zagledana,

kao ptica da je

preletjela suton dana?…

U SAMOTNOM POLJU 
Tiha su polja, srebrno blistaju,

svijetli oblaci nad poljem hitaju,

svijetli oblaci, bijeli labudi,

mirno idu u svojoj slobodi.

Za suncem idu, dok sunce gasne,

a sa njim moje misli tamne,

o, oni idu, a moja misao ostane

i čuva te napuštene poljane.

IZ ROSNOG MRAKA 
Iz rosnog mraka

vjetar je zapuhao.

Joj, crna su polja,

joj, crne šume,

između njih

zlatna je misao uzletjela…

Joj, hladni su,

hladni su rosni vjetrovi.

SJETA 
Zlatno voće miriše.

Slamnati krovovi

kao starci zgrbljení.

A u polju su samotni

sivi zidovi

i još samotnije

crne šume.

Tamo iza vrtova

sunce zalazi.

Zalaje pas tužni,

dođe li tuđinac.

I ponovno zaspi.

Večer je kao

zlatni lijes.

Lezimo u njega. 

PJESMA S KRASA 
Mirišu borovi, mirišu borovi,

njihov miris je zdrav i snažan,

a tko se vrati iz njihove samote,

taj nije više bolestan.

Zašto je u toj pokrajini kamenitoj

sve lijepo i potaman,

biti, živjeti, boriti se

i biti mlad i zdrav.

Borovi, drugovi, mirisni, snažni,

tihi drugovi kraške samote,

zdravo da ste u mojoj samoći,

puni teške, sjetne ljepote.

BOROVI 
Borovi, borovi u tihoj stravi,

borovi, borovi u nijemoj stravi,

borovi, borovi, borovi, borovi!

Borovi, borovi, tamni borovi

poput stražara ispod planine

preko kamenite ledine

teško, umorno šapuću.

Kada se bolna duša nagne

u vedroj noći preko planine,

čujem zvuke pritajene

i ne mogu više zaspati.

»Borovi, što umorni sanjate,

umiru li moja braća,

umire li moja majka, 

zove li me moj otac?«

Bez odgovora šume

kao u umornim, mrtvim snovima,

kao da umire moja majka,

kao da me zove moj otac,

kao da su mi bolesna braća.

IMPRESIJA 
Bura je otvorila prozor.

Tople zvijezde

padaju na polja.

Proljeće.

Proljeće.

Bijelo lice je zasijalo

u plaveti,

svila zašumjela

po goleti.

Stakleno se nebo

razbilo,

iznad nas meki, tamni oblaci.

Svila.

CIKLAME 
Ciklame

mirišu

kao tada,

mjesečev sjaj

razlijeva se

u dolinu.

Ispod bijelih prozora

tiho je sve,

mjesec

srebrnom cestom ide.

Ciklame

mirišu

same,

same,

same.

SLAVUJI 
Slavuji pjevaju

u sjeni grmlja

sred doline;

sam idem poljem

u vrijeme potpune tišine. 

U rosi blistaju

planina, polje,

srebrni kristali…

A u mom mirnom srcu

mjesec se zrcali.

VEČERNJI OBLACI 
Oblaci, svi zlatni, blješte,

a zrak je čist i hladan,

kao da plove tiho

nad predjelom mojih snova.

Blješte zlatni snjegovi,

što plove nebeskim plavetnilom,

blješte, samotni odbljeskuju

u malom zrcalu srca.

A kada dogori to blještanje

i nad planinama se stamni,

u duši mi tvoje lice zasija

i duša s njim govori. 

JESENJE JUTRO 
To je zvono, glas se njegov

iz kraškog sela čuje,

jutro je sivo i hladno,

a moja majka ustaje.

Hodočasnik pomisli: zvono,

što u tamno jutro zvoni,

moju majku, moju majku

nikada više neće probuditi…

SUNCE, NADO, VEĆ JE UGASNULO 
Sunce, 

Nado, već je ugasnulo,

kao da se skrilo

mojim očima.

Sunce

tamo iza gaja je utonulo,

u gaju je sve utihnulo.

Sve? – Ne znam mogu li reći tako!

Samo sjene tužno zure,

samo cvijeće u tami miriše,

osjećaš li, tulipani krvare.

Kad bih smio, ja bih plak'o.

CESTOM IDEŠ 
Cestom ideš, sam ne znaš kako, 

tuguješ, a ne znaš zašto,

poput crnog si drveta u jesen,

kada sjaj rasvijetli sivilo…

Možda bi lišće opet htjelo imati 

–  srebrn sjaj, polusvijetao, čudesan –

čovjek bi umro, a ne može umrijeti

i živio bi, ali je utučen, skrhan. 

VJETAR 
Vjetar se zaustavio ispred vrata;

prazno, tiho; sve već spi.

Samo vjetar ne može spavati

sred ponoći.

Samo još crni čempres šumi,

na bijelom grobu anđeo kleči;

u polusvjetlu tamne kuće

sred kraškog sela.

Tiho sve: između života i smrti

jedino drvo na ledini šumi;

cestom ide netko duše klonule,

kao da u onkraj oči zure.

SLUTNJA 
Polja.

Pored ceste ruševina.

Tama.

Boli tišina.

U daljini

prozor svijetli.

Tko?

Na njemu sjena.

Netko gleda

za mnom, 

sa mnom

nespokoj

i slutnja

smrti.

NA GROBU 
Proziran je zrak,

spokojan tvoj grob

usred polja

kao crkva,

bijela crkva

usred polja.

NE, JA NE ŽELIM JOŠ UMRIJETI 
Ne, ja ne želim još umrijeti,

jer imam oca, majku,

jer imam još braću, sestre,

dragu, prijatelje;

ne, ja ne želim još umrijeti.

Ne, ja ne želim još umrijeti,

jer još sija zlatno sunce,

jer mladost me smiona prati,

jer su ciljevi još preda mnom;

ne, ja ne želim još umrijeti.

A kada ne bude nikoga,

ni roditelja, ni braće, sestara,

drage, prijatelja –

i jesenje tiho sunce

bude preko Krasa, preko Krasa sijalo,

kao da bi za mnom tugovalo  –

stvarno se neću bojati umrijeti,

jer što bi značilo sam živjeti?

TKO NE ZNA

Tko ne zna govoriti,

ne treba se ni učiti.

On potraži novu riječ;

danas ne znaš, koja je

tvoja riječ.

Kroz more riječi

moraš do sebe pregaziti 

i, kada u samoći

zaboraviš govoriti,

vrati se u svijet.

Govori, kao što govori samoća,

neizgovorenom tajnom.

LJUDI S RANOM 
Ljudi s ranom,

s ranom na srcima,

skrivaju je 

dlanom,

ali, gle: kao da je dlan

poput bijelog lista ljiljana

proziran,

s crvenim damarom 

srca,

kao da je rana

rana cijelog svijeta. –

Htio bih je skriti,

ali je svatko prepozna…

O, DA SAM LIST ZELENI
O, da sam list zeleni na vječnom stablu ljudi,

o, kada bih mogao na njemu zelenjeti,

šumjeti, u granju gnijezdo svijati kao što se ptica gnijezdi,

o, kad bih mogao s njima živjeti!

O, da sam putnik pod teškim zelenilom vrtova,

da bih mogao u vlažne daljine kao u vino nevidljivo zoru umakati,

rasti u šumu rosa, klijati u dahu vjetrova,

o, kada bih mogao mirno, tiho cestom koračati!

Ili kada bih u vjetrovima rastao s bijelim prstima korijenja

i kada bih mogao nove kontinente u sebi spoznati, ispjevati

tihu moć noći, stravu sivu u beskraju dubina –

da prestanem krvariti, o, kada bih mogao umrijeti.

O, TA NEMA SMRTI 
O, ta nema smrti, nema smrti!

Samo je tišina preduboka

kao u zelenoj, 

prostranoj šumi!

Samo udaljavaš se,

samo tih postaješ,

samo sam postaješ,

sam i nevidljiv.

O, ta nema smrti, nema smrti!

Samo padaš, samo padaš,

padaš, padaš

u ponor beskrajne modrine.

EKSTAZA SMRTI 

Sve je ekstaza, ekstaza smrti!

Zlatne kule zapadne Europe,

kupole bijele – (sve je ekstaza!) –

sve tone u moru crvenom što peče;

sunce zalazi i u njemu se opaja

tisuću puta mrtvi europski čovjek. 

– Sve je ekstaza, ekstaza smrti. –

Lijepa, o, lijepa bit će smrt Europe;

poput raskošne kraljice u zlatu

leći će u lijes mračnih stoljeća,

tiho će umrijeti, kao da bi sklopila

stara kraljica zlatne oči.

– Sve je ekstaza, ekstaza smrti. –

Ah, iz oblaka večernjeg (posljednjeg 

glasnika koji još obznanjuje Europi svjetlo!)

lije krv u moje umorno srce,

joj, a vode nema više u Europi

i mi ljudi pijemo krv,

krv iz večernjih slatkih oblaka.

– Sve je ekstaza, ekstaza smrti. –

Tek rođen, već goriš u vatri večeri,

sva mora su crvena, sva mora

puna krvi, sva jezera, a vode nema;

vode nema da bi oprao svoju krivicu,

da bi taj čovjek oprao svoje srce,

vode nema, da bi njom ugasio 

žeđ za tihom, zelenom jutarnjom prirodom.

A sve je večer i jutra neće biti,

sve dok ne umremo, mi, koji nosimo

krivicu umiranja, sve dok ne umremo 

posljednji…

Joj, u ovaj kraj, još u ovaj zeleni, 

rosno zeleni kraj, još u ovaj,

sunce večernje zasijat će

vrelim zracima? Još u ovaj?

More poplavljuje zelene poljane,

more večernje krvi što peče,

a spasa nikako nema,

sve dok ne padnemo ja i ti,

dok na padnemo ja i svi,

dok ne umremo pod teretom krvi.

Zlatnim zracima sijat će sunce

na nas europske mrtvace. 

TRAGEDIJA NA OCEANU 

I

Hladan, hladan je ocean, 

ako ti je tjeskobno, uđi u njega!

Dovoljno je duboka tama hladna,

potopi svoju bol do dna!

Tko si? – Ja. –

Što je ja, Tko je ja?

Ja uništim mu lice,

tama je moje lice,

tama – tama,

ne ona tama, tama srca,

koja dobro čini,

ona koja seže od brda do brda,

od mora do mora. 

Ja ne čuvam najljepše snove,

moj grob je širok, moj grob je taman,

a tko ima svoje lice,

rastrgam mu ga ja, ocean.

II

O, na ti, mornaru, ovo lijepo cvijeće,

ovo lijepo cvijeće, ovo slatko cvijeće,

o, tiho lezi u svoj čun,

lijepo, lijepo ćeš usnuti.

Otrovno je, ali se ne boj, 

poslije njega tako je sladak pokoj,

sklopiš oči, lijepo zaspiš,

sve zaboraviš i zanijemiš.

O, što to, o, što to violina svira,

da me neko na brijegu čeka?

Gledaj, skoro ništa više ne čujem, 

umoran sam, umoran; o, cvijeće tko

miriše slatko, slatko tako.

III

Ti bit ćeš biljka, među slojevima sloj,

i kroz tebe kipjet će rast,

nevidljiv bit ćeš i nepoznat,

ti bit ćeš na dnu svih žrtvovanja.

Možda će ti biti katkad a tjeskobno,

zemlju će rasvijetliti maj,

nad tobom sve će zeleno biti

cvjetati, živjeti.

A ti bit ćeš stiješnjen među slojevima,

zemlju prosijat će ti oči

i tvoje oči rasti će u svijet, 

nad njima bit će izlazak s zalaskom sapet.

Nad zemljom modro modro nebo,

kao da sve mrtve oči u njega sijaju,

i s rukom u ruci svi nevidljivi,

zvuci mrtvi u živom koraku…

IV

Iza brdā – haha, haha,

dolazi mlad student,

uvijek pokriven, u crno ovijen,

haha, tamo je djevojku imao –

tihu, dobru djevojku, haha.

Sada se svime igra tama.

O, dobar, prijatan bi grob bio tijesan

na putu nepoznatom ispod planine,

možda bi me razbojnik ubio

ispod šume i zauvijek me sakrio.

Posegni bijelom rukom kroz noć

draga, daj mi ruku u pomoć! 

Ja sam živih tamni ocean,

ne štitim žudnje, ni nade ni snove,

u vječnu tamu bit će pokopan

onaj kojeg uzmem u naručje,

moj grob je širok, moj grob je taman.

V

Joj, spasite me, ja sam pjesnik,

joj, spasite me, ja nisam bankar!

Hladna voda pljuska po lađi.

Spasilac je kapetan, on je zvijer.

U crnom čunu sam sjedi,

crvenim svjetlom svijetli u tamu,

tko nije dovoljno dobro potopljen,

veslom mu rascijepi glavu.

Širok, širok je ocean

i šum njegovih valova hladan,

ali još strašniji je mir njegov,

kada vjetar ne rasprskava valove. 

Samo neki od utopljenika ne mogu

potonuti do dna, do dna,

ali se ne mogu spasiti

Strašno je gledati u potop svijeta.

Ti ustaju, padaju po vjeri

koja ih je dizala do Boga,

ali sad je utihnuo sred tame

zov njegov iznad tame.

VI

Jedni natrag hoće,

ali kako bi natrag, kako,

duše njihove ne mogu umrijeti,

pod vodu ih tiho potiskuje. 

Hoće li vječno u tami živjeti,

o, tajnu raskrij, zašto?

Ili će, kad vode zablistaju,

ujutro natrag  isplivati? –

A njihove su obale utonule

i sami ne znaju kamo, ni kuda,

pa su se njihovi ciljevi izgubili,

jer su na put morali.   

VII

Po tihoj vodi, tamnoj vodi,

pliva mlad i lijep mrtvac;

lijepo, o, lijepo mu je lice,

blijedo, kao da je iz cvijeća ustalo,

iz cvijeća ustalo i procvjetalo. –

Po vodi pliva mlad mrtvac.

I ako je ustao, zašto je ustao?

Je li borbu okončao,

svu borbu strasti,

svu borbu ljudi

i sada ne može na dno pasti?

Bog tamni pada na tamu.

VIII

Kroz dvadeset tisuća godina možda,

kad ustanu ti otoci s dna,

na brdo s palicom u ruci geolog će doći

i istraživati.

I tražit će pretpotopne ljude

i zurit će njegove oči,

ali zaman, zaman, zaman

će se truditi spoznati ocean.

Taj ocean, strašno otvoren,

potomcima život, a nama smrt,

ta kušnja, udar i strast,

strašna propast za novi rast.

Geolog će učiti: Usporedni slojevi,

ovdje nikakve borbe nije bilo,

ovdje je tiho more pokrilo 

doline, polja i planine.

IX

Četiri veslača u noć veslaju,

u noć idu, strašno pjevaju

i udaraju veslima u tamni val

i uzvikuju: Dođi, dođi kralju!

Četiri veslača veslaju cijelu noć:

Dođi, zovu ga, upomoć,

ili spasi u Europi nas

ili, pak, u strahotu potopi nas!

Ali spasonosne zvijezde nema,

u njihovim očima nema više očiju,

u njihovim očima samo još plamen gori,

ubija i u smrt ljude goni.

Četiri veslača u noć veslaju,

u noć idu, strašno pjevaju

i udaraju, dozivaju ga zaman.

Tih je iznad mrtvih ocean.  

RIME

Rime su izgubile svoju vrijednost.

Rime ne uvjeravaju.

Jesi li čuo trenje točkova?

Pjesmo, budi trenje boli.

Kuda s frazama, dragi govorniče!

Fraze smjestite u muzeje.

Vaše riječi moraju imati trenje

da bi zgrabile ljudska srca.

Sve je izgubilo svoju vrijednost.

Bijelo more proljetne noći

razlijeva se po poljima, vrtovima.

Slutnja budućnosti prolazi mimo nas.

EVAKUACIJA DUHA

Duh u prostoru. 

Požar oluja usijava tamu.

Duh gori u prostoru.

Rasijava magično svjetlo.

Zeleni prozori osvijetljenog

brzog vlaka na vijaduktu.

Sam gorim i sebi svijetlim;

slijepi osjećaju samo elektriku

mog svjetla, ne vide sjaja.

Ali svi drhture poput mene,

kao u samrtnoj omami.

A ne znaju da je to drhtaj 

krila koja se hoće raširiti,

rasplamsati poput zlatnog ognja u noć.

I proklinju policajce sunca

koji spavaju noću

poput malograđana.

A svi ljudi spavaju noću

i ne osjećaju magična otkrovenja

što sijaju u meni iz mene.

Ljudi su evakuacija duha.

Anomalija psihologije.

SUNCE SE SMIJE

Sunce se smije mrtvacima:

Vi

s bolnim obrazima

i sa bolnim srcima,

s vrelim usnama,

koje pjevaju

svetoj Pravdi.

Askete krute 

u plavim kaputićima,

s mislima čvrsto

u budućnost uprtima

i sa rezignacijom

u crnim očima.

Ja sam raskoš.

PJESMA BR. 1 

Sunce sija.

Probudio sam se.

Još mislim na cirkus

i na Kolombinu.

Sunce po cesti,

sa mnom ide sunce.

U trafici kupim

četiri Zete.

O, kakoje mala 

trafika

u usporedbi sa suncem.

Čovjek je poput guštera

koji voli sunce.

A ipak.

Sunce ide za mnom.

MISTIČNO SVJETLO TEORIJE

Mistično svjetlo teorije.

Živim u bijedi.

Pjevam sunčane energije.

Vol se gleda u vodi,

ali ne razumije svoju sliku.

Asocijacija?
Politika umire.

Ostāli ožalošćeni.

Živo vapno.

SMIJEH KRALJA DADE

Naredba broj 35:

Iznenada se pokazalo

da je crvena večernja rumen

opasna po državu.

Zato se zatvori večernja

rumen svaki put

kada se naredi, 

u crno more.

Na zlatni mozaik grobišta

sija blistava crvena 

rumen.

Usamljen konj šeta

poljem.

Magija rumeni!

Konj je melankoličan.

KONS. KONS. KONS.

Mjesečina je hladna poput sladoleda.

Prazna poput trubadurskih pjesama.

Lijepo je sjedjeti u sjeni noći.

Latrine. Pissoir. Tu.

Čovjek iza vrata, što on hoće?

Poput sjene stoji

iza prozirnih vrata

mjesečine.

Mjesečina iznad polja

slična okamenjenoj je boli...

Tvoje tijelo blista

na mjesečini.

KONS

Umoran europski čovjek

žalosno zuri u zlatnu večer

koja je još žalosnija

od duše njegove.

Kras.

Civilizacija je bez srca. 

Srce je bez civilizacije.

Izmučena borba.

Evakuacija duša.

Večer peče poput ognja.

Smrt Europe!

Milosrđe! Milosrđe!

Gospodine profesore,

razumijete li život?

ZOVEM VAS

Zovem vas, buntovnici zemlje i vatre,

braćo bure i braćo oluje,

braćo potopa i skrhanih lađa,

braćo svih slomljenih europskih srca,

zovem vas, braćo ove zemlje tlačene,

gledajte: tamo... travica zazelenjela,

zazelenjela je i zaživjela,

braćo svih slomljenih europskih srca!

O, kad bi se ljubav probudila

poput te travice u srcima zgaženim,

mržnjom i gnjevom zatrovanim,

da bi ta pjesma uzvišeno zapjevala,

travica sićušna koja je zaživjela. -

Zovem vas, braćo svemirske ljubavi!

OBILJEŽENI

Idu sa smrću u srcu.

Smrt bdije u njihovim očima.

Automobil prska blato.

Bez energije klonu glave.

Sitna kiša zla pada u oči.

Lava umora.

Delirium tremens.

Glad.

Glad, glad.

O, tvoje bijele ruke!

Poput sna šumna prolaziš!

CRNI ZIDOVI

Crni zidovi se ruše

iznad moje duše.

Ljudi su poput 

svjetiljki što padaju, gasnu.

Jednooka riba

pliva u tami,

crnooka.

Čovjek dolazi 

iz srca tame.

EUROPA UMIRE

Europa umire.

Društvo naroda i apoteka,

oboje su laž.

Operacije. Revolucije!

Na sivoj cesti stojim.

Smeđe lišće pada s grana.

A ja se samo jednoga bojim, 

kada to drveće bude golo, crno stajalo

i siva polja

i male kućice

i budem urlao,

a sve, sve uokolo bude

šutjelo.

NAŠA SRCA SU UMORNA OD ŽIVOTA

Naša srca su umorna od života,

poput mrtvaca smo

koji ne mogu mirno ležati.

Poput sjena bez tijela

u sjeni crnih svodova.

Čemu to tiho krvarenje,

to polagano gašenje?

Ničeg velikog nema iza nas

što bi nam obasjalo put.

Čemu taj život bez volje,

kolebanje, posustajanje

pred ciljevima kojima se ne možemo

približiti?

Sa smrću u duši idemo,

a ne možemo umrijeti,

U ZELENOJ INDIJI

U zelenoj Indiji usred tihog i

nad vode modre nadnijetog drveća

živi Tagore.

Vrijeme je tamo kao u plavetni krug ukleto,

sat ne pokazuje ni mjesece ni godine,

tiho plavi

kao iz nevidljivih središta

preko drveća i gora, preko sljemena svetilišta.

Tamo niko ne umire i ne oprašta se,

život je poput vječnosti, u drvetu uhvaćene...

MRTVI ČOVJEK

Padni!

Padni!

Padni, mrtvi čovječe!

Rastu li ti bijele ruže

iz srca, bojiš li ih

svojom slatkom crvenom krvlju?

Padni, padni, padni!

Ti si bez ruža.

Rob mehanike. Transmisije.

Revolucionarni ideali gasnu.

Padni, padni, padni!

Sivo kamenje. Sakrij se, mjesečino!

Mrtvi krajolik.

OTVORENO

U vječnost je moje srce otvoreno:

iz Kaosa u Kozmos.

Iza tamnog grada

plamen bljeska,

mnoštvo se u tihu tamu

pomjera.

U tihu tamu. -

O, sada idemo!

O, sada idemo

iz borbe u Smrt,

iz borbe u Smrt,

da se razraste tihi gnjev

i da zgasnemo. -

Ja, ti i svi.

ČAS ŽALOSTI

Stari svijet umire u meni.

Dolazi čas žalosti.

U zlatnom sjaju dolazi

nova mistika.

Mistika čovjeka.

Magični oganj sija mu iz srca.

Njegove oči svijetle poput - 

radija u noći.

Smrt je umicanje životu.

Smrt je radost.

PADATI!

Tisuću puta oskrnavljeno, tisuću puta oskrnavljeno

moje ljudsko dostojanstvo.

I zatajeno poslanstvo čovjeka.

Sluganski puzavci.

Nije okusio mnogo sunca i radosti.

Na njegovo mlado čelo

patnja je udarila

težak pečat.

Želio je smrt, tješiteljicu bolesnika.

O strašnu bolesničku postelju

prikovani mladić.

Mučeniče svoje teške patnje,

ozdravi!

Vječni mir tvojoj duši!

STIJENA


Sred ledine stoji. Jedna između tisuću koje tamo stoje, a na nju, baš na nju mislim.


Svaka stijena, svako drvo, svaki grm, svaki drum, svatko ima svoju priču. Pođi preko Krasa na tihu ledinu, među šutljive borove i oslušni. Razumiješ li? Pođi i oslušni! I stijena će ti ispričati svoju priču, priču o životu. Što ako je život bio gorak i samotan; bio je. Sunce je zasjalo u krašku dolinu, što ako je bila tuga u srcu. Bila je.


Stijena, ona je stijena na koju mislim. Kada pođem preko Krasa i postanem svjestan svoje izgubljenosti, odmorit ću se na njoj. Pomislit ću i osvrnuti se prema groblju u bijelom kamenju, na grobovima će blještati sunce. Nikoga neće biti tko bi me pozdravio, nikoga tko bi osjećao u svom srcu da dolazim. A ja ću ostati na ledini, na toj stijeni, sve dok ne zađe sunce, tužno sunce.


JESEN


Jeseni, ti raskošna šumna jeseni! Gdje sam te vidio sličnu kao što si na Krasu, gdje sam te vidio raskošniju, ljepšu, tako šumnu? Gdje sam te možda vidio tako da dušu ispunjavaš, vihorom napajaš? Gdje sam te vidio?

Nigdje.


Jeseni, ti raskošna šumna jeseni! Crne topole, lipe šume na brdu, topole ispod brda, hrastovi i borovi; polje se klanja tvojim vjetrovima, jeseni, ti raskošna šumna jeseni! U dušu prodire tvoja studen i oslobađa je, u srcu budi žudnju za lutanjem, tko je jači od tvojih vihora?


S crnim grožđem dolaziš na Kras, pri tvom dolasku zemlja tamni, među tamnim zelenilom tamni su plodovi. Tamna si, silna, moćna, jeseni, ti raskošna šumna jeseni!


Na mom stolu sve je puno knjiga. Puno otvorenih, puno tajanstvenih, puno onih koje će i meni biti zabravljene. Ali tko da sluša te tihe glasove? To nije šum života, vitlanje vjetrova koji donose jesen. Sve snažniji, glasniji je tvoj glas i njega slušam, jeseni, ti raskošna šumna jeseni.


Poput lipa šumim s tobom, poput crnih topola klanjam se tebi, u srcu slobodo, a u duši snago, jeseni, ti raskošna šumna jeseni.

POKAZAT ĆU VAM GRM 
Pokazat ću vam grm, ne pitajte gdje raste.

Raste li na ledini ili iza borova ili iza stijenja ili na Krasu ili u mom srcu.

Ili raste u snovima, koji vide stravu ili raste iza planina budućnosti.

Jer mogao bi rasti svuda, a zato i u meni. Mogao bi nigdje ne rasti, a zato kod mene.

Pokazat ću vam grm, trnov grm, ne pitajte gdje raste.

PJESMA

Gdje si? Ti si pjesma proljetnih grobova i novembarskog sunca! Tvoje stope su žutim lišćem posute. Žute su na novembarskom suncu. A čini mi se da su zlatne.


I ljubim ih, dok odlaziš. Ti uvijek odlaziš, majko.

BURA



Uspomena. Dohujala je iza ugla, strankinja u Ljubljani. »Odakle si, ti, jecava prognanice?« Bit će ti strano među strancima, strano kao što je i meni.«


Još jače je uprla u prozor, otvorila ga, blago pritvorenog za pozdrave od kuće.


Ugasila je svjetlo, papiri su se rašuštali po podu.


Stao sam od čuđenja. To je bijesni očaj, rekao sam samome sebi, bijesni očaj.  Bura je vitlala preko noćnog polja.


Te večeri dugo nisam palio svjetlo, čuo sam kako je udarala u prozore i otvorila ih. I ponovno sve više bjesnjela.


Kada sam se osvijestio,  soba je bila puna sočnog kraškog zraka. Ali ubrzo nakon toga obolio sam i više nikada neću biti zdrav. 


NOĆ KUCA NA PROZORE


Noć kuca na prozore, tiha proljetna noć. Moja soba je prazna, samo jedno svjetlo gori u njoj, svijetla i hladna, samo jedan čovjek živi u njoj, satrt i sam, samo još jedna misao diše u njoj: misao o beskonačnosti.


Ta noć kao da kuca na srce, na moje prazno srce. Kao da hoće oživjeti ubijeno, već odavno ubijeno moje srce. Noć kuca na prozore, prazna i prostrana, beskonačna noć. I moja misao se utapa u nju, utapa, misao gasne, jer jedna je beskonačnost koju je shvatila, beskonačnost užasa.

Beskonačnost gluhe praznine, utučenosti, samoće! Beskonačnost tog strašnog múka, kada se čovjek prepadne svog  glasa. Noć kuca na prozore, tiha proljetna noć. Jedno svjetlo sija i jedan sto obasjava, a kraj tog stola stoji čovjek. Što ako je strašno tom čovjeku, jer je samo jedan, samo jedan…


PRAZNINA

Ja pjevam prazninu kraških polja bez ljudi. Kuda su otišli?


Ja pjevam prazninu sivih kuća bez ljudi. Kuda su otišli?


Juče se u krčmi zaustavio posljednji hodočasnik. Ni on nije znao kuda su otišli. Pa sam zapjevao o proljetnim grobovima, zelenim grobovima, o moru zelenom. I vidio sam ih: svi su prolazili kroz moju dušu, tamni, kameni u patnji, šutjeli su. Kada sam se upitao, kuda, ne htijući začudio sam se nad bijelim grobljem. Tamo su otišli. –


KOZMIČKI ŽIVOT


Neko me je upitao: Imaš li dušu?


Rekao sam mu da imam. Rekao sam mu da vjerujem u njenu vječnost i u njenu ljepotu. Ali dalje me upitao: Ima li životinja dušu? I odgovorio sam mu da ima. A on dalje: Ima li drvo dušu? I ponovo sam mu odgovorio da ima, okrenuo se od mene.


Kako su ljudi katkada čudni! Kada im kažem da su svemir i svemirska duša kao nebo i more koji se zrcale jedno u drugom, vjeruju. A kada im kažem da svaka pojava ima svoj sjaj u svemirskom svjetlucanju duše, ne vjeruju, i katkad je ipak istina da kamen ima ljepšu dušu nego ljudi.


KADA POKRIJE NOĆ

Kada pokrije noć jezera i ispune se tamom, stojim sam kraj obale. Ta jezera, nekoć svijetla, puna blistanja u podnevnom suncu, sada su poput bezdana užasa…


Noć je pala u moju dušu. Tamo daleko kraj crne obale vidim siluetu pognutog čovjeka koji sam u sebe gleda i ne može se dokučiti.

Stoji, čeka, očajava. Sviće i svjež jutarnji zrak zalio je obale jezera, a on još stoji, čeka, očajava.


Stoji i čeka. Ponovno su jezera puna blistanja, svemir diše uskipjelim mirisom, samo on stoji i čeka, gleda u sebe i ne može se ugledati.

TAJANSTVENI CVIJET


Nismo ga poznavali, vidjeli smo ga kako cvjeta. Cvjetao je sred livade. Što ako mu nismo znali ime!


Mogao bi biti cvijet žalosti ili radosti. Cvijet tamnih, umornih očiju, koje su daleko od sunca. Cvijet kojeg traži osamnaestogodišnji mladić.


Mogao bi biti cvijet snova. Hodočasnik, sav smoren, zaspi na kamenu i sanja ga. Smrt mu je blizu i blizu vječni život. Mogao bi biti cvijet između života i smrti.


Cvjetao je sred začarane kraške doline. I nisu ga napajali oluja bolesti i užas tišine. Raste u posljednjem predjelu između života i smrti.


PISMO


Kraj vrata Kozmosa stojim, kraj otvorenih vrata Kozmosa. Uopće ne osjećam kuće koje stoje kao crni zastori magle, uopće ne osjećam zvijezde: kao da ih nema. Tako je lijepo: da nema ni crnih kuća, ni zvijezda, ni ljudi, da je tiho!


Samo je još drvo pored mene. Drvo i ulična svjetiljka. Tako je pritajeno to svjetlo, to strasno svjetlo. Tako je lijepo što gori iza zastora i sija pravo na pismo. Na pismo koje čitam, a ne mogu ga pročitati. A ipak, na cesti sam, sâm, sred noći. Sam pred crnim vratima Kozmosa. Je li možda zato tako lijepo i dobro to svjetlo što sam sâm ?

Ovuda, upravo ovuda je prolazila. Njen hladni veo zaklanjao mi ju je ispred lica, njen brzi korak ukrutio se preda mnom. Čekam da se vrati.


Da se vrati tiha i sama, da joj priđem i kažem: »Što je moj život bez tebe?«


A ona se vraća s plesa. Strah ju je stranca koji čeka da kaže svoju najtužniju riječ.


*


Zato je tako lijepo to svjetlo, ta prijatna svjetiljka. Ta hrpa smeđeg lišća pod njom leži kao mrtav pas. Sâm sam pod svjetlom, pred crnim vratima Kozmosa.


I čekam.


VOLIO BIH REĆI

Volio bih reći  ljudima lijepu, dobru riječ, svijetlu riječ, kao što je svijetlo novembarsko sunce na Krasu.


Ali moja riječ je opora i šutljiva, gorka, poput smrekove bobe s Krasa.


U njoj je patnja, za koju nikada nećete saznati, u njoj je bolest, koju ne smijete spoznati.


Moj bol je ponosan i šutljiv i više od ljudi razumiju ga borovi na ledini i smrekovo grmlje iza stijenja.
NEGATIVNI TOTAL

Ah, poput puta je naš život,

zatvoren, tijesan, bez daljina,

u grudi zabodena žudnja,

negativni total.

B i l j e š k a  o  p j e s n i k u

Srečko Kosovel (rođen 1904. u Sežani, a umro u Tomaju 1926.), imao je neobičnu životnu i pjesničku sudbinu. Školovao se i studirao u Ljubljani, a, što ponajbolje  potvrđuju njegove pjesme, ostao trajno vezan za rodni Kras, gdje je i sahranjen. Umro je mlad, star dvadeset dvije godine, prije nego je uspio objaviti svoj pjesnički prvenac, u koji je namjeravao uvrstiti svoje rane,  impresionističke i ekspresionističke pjesme, a knjigu nasloviti Zlati čoln/Zlatni čun. Prva knjiga, s naslovom Pjesme, objavljena mu je posthumno, godinu dana poslije smrti, 1927. A kasnija objavljivanja njegove pjesničke zaostavštine iznova su otkrivala, usprkos mladosti, njegovu pjesničku višelikost, posebnost i vrijednost. Poslije znanih ranih pjesama bilo je istinsko iznenađenje objelodanjenje, do 1967. godine javnosti nedostupnih i nepoznatih, njegovih Integrala, koji, gledano unatrag, nesumnjivo spadaju u sam vrh europskog i svjetskog  konstruktivističkog pjesništva. I to onog, koje nije samo književnopovijesno zanimljivo, nego, uistinu pjesnički, i danas živo. Od tad, i više nego dotad, Kosovel se usidrio medju najznačajnije slovenske pjesnike.  Mada pjesnik s više pjesničkih lica, koje je umnoženo i njegovim pjesmama u prozi (prvi put objavljenim u njegovim Sabranim djelima, 1974.), pisanim istodobno s integralima i konsima, a kojima je održavao i produžavao kontinuitet svoje baršunaste lirike, njegova poezija je jedinstvena upravo po spoju vanjskih, formalnih i unutrašnjih, sadržajnih suprotnosti. A te temelje kako na slutnji skore smrti, tako na žudnji za novim životom. Iz poetske i prozne zaostvaštine Kosovel pred čitatelja iskrsava kakav je bio svo vrijeme, i pored brojnih preobražaja, u svega nekoliko stvaralačkih godina – pjesnik osamljenosti i otuđenosti, koji neprestano ekvilibrira na tankom užetu između života i smrti.  U cjelokupnoj njegovoj poeziji, u kojoj se prepliću i prožimaju ekstaza života i ekstaza smrti naglašena je drama čovjekove suočenosti s smrću, odnosno tragično osjećanje života i svijeta, tako da su njegova životna i pjesnička sudbina u suglasju sa, samo na prvi pogled paradoksnim,  riječima Edgara Morina, autora knjige Čovjek i smrt, u kojoj kaže: »put koji vodi u smrt treba nas uvesti dublje u život, kao što nas put koji vodi u život treba uvesti dublje u smrt«. A aktualnost njegove, usprkos raznovrsnosti, konzistentne poezije, u kojoj upjesmljuje smrt i istodobno, kozmičkim vitalizmom, afirmira život, nesumnjivo je svevremena.  Zlatna nit koja povezije njegove pjesničke tekstove različitih oblika i sadržaja prevashodno je njihova duševnost.  Njom su protkani kako njegovi upjesmljeni kraški krajolici, tako i kozmični zagrljaji, što njegovu poeziju čini istodobno nacionalnom i univerzalnom. Zato ne čudi da je iz dana u dan sve veće zanimanje za njegovu poeziju, tako u Sloveniji, kao i izvan nje, što potvrđuju sve brojniji prevodi njegovih pjesama i prijem na koji nailaze kod čitatelja, za koje su, najčešće, više nego prijatno otkriće. A kako bi i bilo drugačije, kad u te pjesme udahnuta njegova duša, i poslije smrti,  nastavlja živjeti svojim vlastitim životom.        
                                                                                                              J.O.

